Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine (2021/C 455/05)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„ZAGORSKI ŠTRUKLI“ / „ZAGORSKI ŠTRUKLJI“

ELi nr: PGI-HR-02623 – 23. juuli 2020

KPN ( ) KGT (X)

1. [KPN või KGT] nimetus(ed)

„Zagorski štrukli“ / „Zagorski štruklji“

2. Liikmesriik või kolmas riik

Horvaatia Vabariik

3. Põllumajandustoote või toidu kirjeldus

3.1. Toote liik

2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

„Zagorski štrukli“ / „Zagorski štruklji“ on pagaritoode, mis valmistatakse järgmistest koostisosadest: nisupüülijahu (tüüp 550), värske lehmapiimajuust, hapukoor, munad, õli, vesi ja sool. Õli asemel võib kasutada võid või searasva. Jahu, õli, sool ja vesi segatakse ühtlaseks massiks, mida rullitakse ja venitatakse käsitsi, et saada väga õhuke tainas. Täidisena kasutatakse värske lehmapiimajuustu, hapukoore, munade ja soola segu. Täidisega tainas keeratakse rulli ja lõigatakse väikesteks ristkülikukujulisteks tükkideks, mille otsad tuleks võimalikult tihedalt sulgeda, et täidis välja ei voolaks. Need toored pagaritooted „Zagorski štrukli“ / „Zagorski štruklji“ peavad olema padjakujulised ja kindlate mõõtmetega. Neid turustatakse värskete või külmutatud toodetena.

Värsketele ja külmutatud toodetele „Zagorski štrukli“ / „Zagorski štruklji“ esitatavad kvaliteedinõuded on järgmised:

Kuju Padjakujuline Mõõtmed Pikkus: 8–11 cm Kõrgus: 2–5 cm Laius: 4–6 cm Kaal: 70–130 g Konsistents värskel kujul Konsistents külmutatud kujul Puudutamisel pehme Kõva Värvus Valkjaskollane (iseloomulik nisujahust tainale)

Supis keetmiseks ettenähtud värsketele ja külmutatud toodetele „Zagorski štrukli“ / „Zagorski štruklji“ esitatavad kvaliteedinõuded on järgmised:

Kuju Padjakujuline Mõõtmed Pikkus: 5–7 cm Kõrgus: 1,5–3 cm Laius: 3–6 cm Kaal: 50–100 g Konsistents värskel kujul Konsistents külmutatud kujul Puudutamisel pehme Kõva Värvus Valkjaskollane (iseloomulik nisujahust tainale)

Värskeid või külmutatud tooteid „Zagorski štrukli“ / „Zagorski štruklji“ võib nende söömiseks keeta, küpsetada või gratineerida ja neid võib serveerida ka supis. Neid pakutakse eelroa, magustoidu või väikese eraldiseisva einena.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Zagorski štrukli“ / „Zagorski štruklji“ valmistamiseks kasutatakse järgmisi tooraineid: nisupüülijahu (tüüp 550), munad, värske lehmapiimajuust, hapukoor, õli (köögivilja- või päevalilleõli) või või/searasv, sool ja vesi. Värske lehmapiimajuust ja hapukoor peavad olema toodetud punktis 4 osutatud geograafilises piirkonnas.

3.4. Tootmise erietapid, mis peavad toimuma määratletud geograafilises piirkonnas

Toote „Zagorski štrukli“ / „Zagorski štruklji“ kogu valmistamisprotsess alates taina segamisest kuni täidise lisamise ja toote vormimiseni peab toimuma punktis 4 osutatud geograafilises piirkonnas. Külmutatud „Zagorski štrukli“ / „Zagorski štruklji“ tootmisel peab ka külmutamine toimuma punktis 4 osutatud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toote kvaliteedi tagamiseks peab toode olema pakendatud määratletud geograafilises piirkonnas.

Valmis tooted „Zagorski štrukli“ / „Zagorski štruklji“ pakendatakse sobivasse pakendisse ja neid hoitakse jahutatud keskkonnas, et vältida toodete kvaliteedi halvenemist väliste tegurite (transpordiga seotud käitlemine, temperatuur, õhk, mikroorganismid) tõttu.

Külmutatud „Zagorski štrukli“ / „Zagorski štruklji“ korral külmutatakse tooted pärast nende tootmist ja nõuetekohast pakendamist kohe tootmisettevõttes, et vältida toodete liigset käitlemist ning vähendada külmaahela katkemise ja mikrobioloogilise saastumise ohtu.

3.6. Sellise toote märgistamise erieeskirjad, millele registreeritud nimetus viitab

–

4. Geograafilise piirkonna täpne määratlus

Toote „Zagorski štrukli“ / „Zagorski štruklji“ geograafiline tootmispiirkond hõlmab Hrvatsko Zagorje piirkonda, st kogu Krapina-Zagorje maakonna territooriumi, kogu Varaždini maakonna territooriumi ning nende maakondadega piirnevaid Zagrebi maakonna osi, nimelt järgmisi omavalitsusüksusi: Brdovec, Marija Gorica, Pušća, Dúbravica, Luka, Jakovlje, Bistra ja Bedenica.

5. Seos geograafilise piirkonnaga

Toote „Zagorski štrukli“ / „Zagorski štruklji“ ja määratletud geograafilise piirkonna vahelise põhjusliku seose aluseks on toote maine, mis on seotud Hrvatsko Zagorje piirkonnaga. Seos põhineb ka „Zagorski štrukli“ / „Zagorski štruklji“ erilisel traditsioonilisel valmistamis- ja tootmismeetodil ning tänaseni tallel hoitud traditsioonilisel retseptil, mis on iseloomulik sellele geograafilisele piirkonnale.

Toodet „Zagorski štrukli“ / „Zagorski štruklji“ valmistatakse vana järeleproovitud retsepti järgi, kasutades erilist meetodit ja traditsioonilisi koostisosi. „Zagorski štrukli“ / „Zagorski štruklji“ valmistamise eripära seisneb taina valmistamise, käsitsi venitamise ja täidisega täitmise viisis ning valmis toodete kujus. Taina käsitsi venitamine nõuab erioskusi ja -kogemusi, kuna oluline on venitada tainas võimalikult õhukeseks ja ühtlaseks, ilma et see protsessi käigus rebeneks. Tainas peab olema väga õhuke ja lausa läbipaistev. Sellised filotainad on traditsioonilisele Horvaatia köögile iseloomulikud ja veelgi rohkem on need levinud Hrvatsko Zagorje piirkonnas, kus sellist taina valmistamise oskust on põlvest põlve edasi antud.

Tänu oma ajaloole ja kultuurile, aga ka traditsioonilistel kohalikel toodetel põhinevale kokakunstile on Hrvatsko Zagorje piirkond kujunenud väga populaarseks turismisihtkohaks Horvaatia mandri-osas. „Zagorski puran“ (Zagorje kalkuniliha), mida serveeritakse koos Zagorje kuivatatud lameleivaga „Zagorski mlinci“, ja „Zagorski štrukli“ / „Zagorski štruklji“ on Hrvatsko Zagorje piirkonna kõige olulisemad traditsioonilised põllumajandustooted ja toiduained; neid tuntakse kogu Horvaatias ja kaugemalgi ning need on Zagorje kokakunsti sümbolid. Seda kinnitavad arvukad Hrvatsko Zagorje turismibrošüürid, milles viidatakse alati ka tootele „Zagorski štrukli“ / „Zagorski štruklji“. Samuti on need esindatud peaaegu kõigi söögikohtade ja turismiettevõtetes menüüdes. („Okusi Zagorja“ (Zagorje maitsed) – Krapina-Zagorje maakonna turismiamet, Zagreb, 2017).

Artiklis „Toit vaimse kultuuri kontekstis“ (Belaj, M. jt, Etnoloogia ja Folkloristika Instituut, Zagreb) kirjeldatakse Međimurje, Podravina ja Hrvatsko Zagorje piirkonnas päeva jooksul tarbitavaid toite ning loetletakse konkreetselt mõningaid Hrvatsko Zagorjele iseloomulikke roogi, nagu klimbisupp, štrukle (rullist lõigatud pirukad), bučnica (juustu ja riivitud kõrvitsaga täidetud pirukad), kalkuniliha koos õhukese kuivatatud lameleivaga mlinci ning orehnjača (magus pähklirull).

Seost toote „Zagorski štrukli“ / „Zagorski štruklji“ ja Hrvatsko Zagorje piirkonna vahel kinnitab asjaolu, et seda toodet on mainitud Miroslav Krleža nimelise leksikograafiainstituudi 2017. aastal avaldatud väljaandes „Hrvatsko Zagorje Encyclopaedia“.

Kokakunstile pühendatud sündmus „Chef – Zagorski chef“ on kokandusvõistlus, kus osalejad peavad Hrvatsko Zagorje piirkonna traditsioonilisi koostisaineid kasutades valmistama uuenduslikke ja leidlikke roogi. Nagu Krapina-Zagorje maakonnas öeldakse, toob see võistlus, mida on peetud juba mitu aastat järjest, esile Hrvatsko Zagorje piirkonna kokakunsti parima osa. Sellel üritusel saavad külastajad ja teised inimesed nautida muu hulgas ka toodet „Zagorski štrukli“ / „Zagorski štruklji“.

Pirukafestival „Štruklijada“ on tootele „Zagorski štrukli“ / „Zagorski štruklji“ pühendatud iga-aastane eriüritus, mida korraldatakse igal aastal erinevas Hrvatsko Zagorje linnas. Selle peamine eesmärk on edendada ja kaitsta Zagorski štruklit, mis on Zagorje eristuva kaubamärgi lahutamatu osa. Lisaks soovitakse festivaliga kaitsta Zagorski štrukli kui algupärase toiduaine pikaajalist tuntust ja retsepti ainulaadsust. Tegemist on nii näituse kui ka võistlusega, kus Zagorje parimad toitlustajad konkureerivad tiitli „Zagorje parim štrukli“ nimel. (INFO 2017, Krapina-Zagorje maakond, Krapina-Zagorje maakonna turismiamet, Zagreb, 2016). (Krapinske Toplice Štruklijada, 2016) („Maitse ja naudi“ – Krapina-Zagorje maakonna turismiamet, 2015 ja „Zagorje traditsiooniline toit: paradiis taldrikul“).

Lisaks traditsioonilisele „štruklijadale“ on Krapina-Zagorje maakond ja selle turismiamet 11 aastat järjest korraldanud üritust „Babičini kolači“ (Vanaema küpsetised). Sellel võistlusel osalevad naised küpsetavad kooke traditsiooniliste retseptide järgi. „Zagorski štrukli“ / „Zagorski štruklji“ valmistamisel on sellel võistlusel igal aastal oluline koht. Kõik retseptid ja valmistamismeetodid on esitatud võistluse brošüüris („Babičini kolači“ – Krapina-Zagorje maakond, Krapina 2016).

Toote „Zagorski štrukli“ / „Zagorski štruklji“ tuntus sai kinnitust 2012. aastal, kui Krapina-Zagorje maakonna valitsus kandis selle toote Hrvatsko Zagorje piirkonna algupäraste, põllult ja metsast saadud toitude ning traditsiooniliste roogade loetelusse. Lisaks sellele on Horvaatia kultuuriministeerium kandnud „traditsioonilise „koduse Zagorski štrukli“ valmistamise“ kaitstud vaimse kultuuripärandi loetellu.

Toodet „Zagorski štrukli“ / „Zagorski štruklji“ pakutakse selle nimetuse all peaaegu kõigis Hrvatsko Zagorje ja laiema piirkonna restoranides (Kumroveci restorani „Kod Starog“ reklaamleht; Krapina restorani „Vuglec Breg“ reklaamleht). Iga-aastane festival „Štruklijada“, mida peetakse igal aastal erinevas Hrvatsko Zagorje piirkonna linnas ja millel osalevad paljud toitlustusettevõtjad, annab tunnistust nimetuse „Zagorski štrukli“ / „Zagorski štruklji“ pikaajalisest kasutamisest (reklaamleht kutsega festivalile „Štruklijada“). Hrvatsko Zagorje restoranide ja hotellide reklaamlehel „Paradiis taldrikul“ on lisaks restorani või hotelli põhiteabele esitatud lühiülevaade pakutavatest traditsioonilistest roogadest ning muu hulgas märgitud, et „ehe kodune Zagorski štrukli on roog, mida peab igal juhul proovima“.

Toote „Zagorski štrukli“ või „Zagorski štruklji“ valmistamise retsepte võib leida paljudest kokaraamatutest ja erinevatelt veebisaitidelt, mis näitab seda, kui äratuntavad, tunnustatud ja kasutatavad need nimetused on.

Toote „Zagorski štrukli“ / „Zagorski štruklji“ tuntust ja seost Hrvatsko Zagorje piirkonnaga näitlikustab kõige paremini Horvaatias 2018. aastal korraldatud 1 000 vastajaga küsitlus. Küsitluse tulemusena selgus, et 90 % vastajatest seostas štruklit Hrvatsko Zagorje piirkonnaga ning 91 % pidas toodet „Zagorski štrukli“ / „Zagorski štruklji“ Hrvatsko Zagorjest pärinevaks toiduaineks. Lisaks sellele arvas 95 % vastajatest, et toodet „Zagorski štrukli“ / „Zagorski štruklji“ tuleks nimetada Hrvatsko Zagorje piirkonda tutvustustavates materjalides, kokandustrükistes ja monograafiates. Enamik vastajaid (91 %) oli seisukohal, et „Zagorski štrukli“ / „Zagorski štruklji“ on Horvaatias tuntud toode.

Viide tootespetsifikaadi avaldamisele

(määruse artikli 6 lõike 1 teine lõik)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija%20proizvoda%20Zagorski%20strukli.pdf

(1) ELT L 343, 14.12.2012, lk 1.